CELEX: 32012R1123
Language: lt
Date: 2012-11-26 00:00:00
Title: 2012 m. lapkričio 26 d. Komisijos įgyvendinimo reglamentas (ES) Nr. 1123/2012 dėl tam tikrų prekių klasifikavimo Kombinuotojoje nomenklatūroje

1.12.2012   
            
            
               LT
            
            
               Europos Sąjungos oficialusis leidinys
            
            
               L 331/5
            
         KOMISIJOS ĮGYVENDINIMO REGLAMENTAS (ES) Nr. 1123/2012
   2012 m. lapkričio 26 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2012 m. lapkričio 26 d.
      
         
            Komisijos vardu Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Aparatas (pasyvusis infraraudonosios spinduliuotės detektorius), sudarytas iš spausdintinių grandinių mazgo plastikiniame korpuse, kurio apytikriai matmenys – 11 × 7 × 4 cm.
                  Spausdintinių grandinių mazgą sudaro: infraraudonosios spinduliuotės jutiklis, pasyvieji elementai (kondensatoriai, varžai), aktyvieji elementai (tranzistoriai, integriniai grandynai) ir šviesos diodas. Jame taip pat sumontuoti DIP (dual in-line package) jungiklis, apsaugos nuo gadinimo (anti-tamper) jungiklis, sraigtinių gnybtų jungčių blokas ir puslaidininkinės relės tipo išėjimas.
                  Korpuse sumontuotas atspindintis paviršius ir lęšis.
                  Aparato išėjimo signalas – iki 30 V DC, 50 mA.
                  Aparatas yra sukonstruotas siųsti elektros signalus į kitą aparatą, pavyzdžiui, į signalizacijos arba automatinių durų sistemas, kai iš aptiktų temperatūros pokyčių atpažįstamas judesys.
               
               
                  8536 50 19
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8536, 8536 50 ir 8536 50 19 atitinkančiais prekių aprašymais.
                  Aparatas nepriskirtinas 8531 pozicijai kaip elektriniai garso arba vaizdo signalizacijos aparatai, nes neturi įdiegtos signalizacijos funkcijos.
                  8537 pozicijai priskiriami skydai, plokštės, pultai, stendai, skirstomosios spintos ir kiti konstrukcijų pagrindai, kuriuose sumontuoti du arba daugiau aparatų, klasifikuojamų 8535 arba 8536 pozicijoje. Kadangi aparatą sudaro tik to paties tipo sudedamosios dalys (du puslaidininkinės relės tipo jungikliai), jis nepriskirtinas 8537 pozicijai (taip pat žr. Suderintos sistemos paaiškinimų 8537 pozicijos paaiškinimų b išimtį).
                  Aparatas taip pat nepriskirtinas 9027 pozicijai kaip šilumos kiekio matavimo arba tikrinimo prietaisai ir aparatai, nes jis kiekio nematuoja, o tik aptinka temperatūros pokytį, kad automatiškai aktyvuotų kitą aparatą.
                  Aparatas atlieka automatinio jungiklio funkciją, todėl jis klasifikuotinas kaip skirtas ne aukštesnei kaip 60 V įtampai jungiklis, priskiriant KN kodą 8536 50 19.